Folketing
2005-11-24

I Danmark har vi ikke en lovfastsat mindsteløn, i stedet anvendes retten til at konflikte for at få rimelige løn- og arbejdsvilkår, og det skal også være muligt fremover. Direktivet må heller ikke forhindre, at myndigheder og arbejdsmarkedets parter kan føre en effektiv kontrol med udenlandske virksomheder, der udsender arbejdskraft til Danmark, for at sikre, at henholdsvis regler og overenskomster overholdes. Afslutningsvis vil jeg kort orientere om forhandlingssituationen i EU. Europa-Parlamentet behandler i øjeblikket direktivforslaget, og ligesom det er tilfældet andre steder, er meningerne i Europa-Parlamentet delte. Der er kommet 1.500 ændringsforslag fra forskellige grupper i Europa-Parlamentet, som ventes at afslutte sin førstebehandling af forslaget med afstemning i plenarforsamlingen i januar 2006. Først da kender vi Europa-Parlamentets holdning. Kommissionen stillede allerede i foråret i udsigt, at den ville fremlægge et revideret forslag. Dette forslag forventes dog ikke at komme, før Europa-Parlamentet har afsluttet sin førstebehandling, og Kommissionen har også været meget tilbageholdende med at signalere, i hvilken retning et revideret forslag vil gå og omfanget af ændringer. Derfor er der altså en del usikkerhed forbundet med direktivforslaget.